Medicul dermatolog îţi spune cum să ai un ten tânăr fără tratamente estetice.
Pentru un ten luminos trebuie să mănânci sănătos, să te hidratezi suficient şi să renunţi la fumat. Între orele 11:00 şi 16:00 nu ai voie să te expui la soare, chiar dacă foloseşti creme cu SFP 50. Dr. Nico Ferariu te indeamnă să foloseşti produse cu retinol şi exfolianţi pentru a scăpa de ridurile fine.
Secretele frumuseţii şi ale tenului tânăr şi luminos trebuie să le cunoşti cât mai devreme pentru a apela la tratamentele estetice cât mai târziu. Ştiai că o alimentaţie care e bogată în uleiuri şi vitamine menţine pielea sănătoasă?De asemenea, trebuie să ştii că retinolul te ajută să menţii epiderma proaspătă şi strălucitoare. Doctorul dermatolog Nico Ferariu îţi spune cum să te lupţi cu semnele de îmbătrânire înainte să apelezi la tratamentele de la clinică: "Prin exfoliere, de fapt, noi aducem la suprafaţă o epidermă mai proaspătă şi ridurile fine şi semnele de îmbătrânire vor dispărea. Întotdeauna obţinem o rejuvenare cu ajutorul exfolierii".Tenul trebuie curăţat în fiecare zi. De asemenea, trebuie să evităm expunerea la soare. Iată ce recomandă Nico Ferariu: "Nu avem voie să ne culcăm seara cu un ten care nu este perfect demachiat. Între orele 11:00-16:00 nu ne expunem la soare, chiar dacă avem protecţie".